สินทรัพย์ประกัน ยันไม่เพิ่มทุนอีก
สินทรัพย์ประกันภัยยันไม่เพิ่มทุน กองทุนมีมากพอที่จะขยายธุรกิจ เน้นรับงานมีกำไร
11 ก.ค. 2559

สินทรัพย์ประกันภัยยันไม่เพิ่มทุน กองทุนมีมากพอที่จะขยายธุรกิจ เน้นรับงานมีกำไร
นายสมนึก สงวนสิน ประธานกรรมการบริหาร บริษัท สินทรัพย์ประกันภัย เปิดเผยว่า บริษัทยังไม่มีแผนเพิ่มทุนจดทะเบียนอีกในขณะนี้ หลังจากทยอยชำระเงินเพิ่มทุนจาก 510 ล้านบาท และครบ 640 ล้านบาท ตามแผน โดยยังคงมีผู้ถือหุ้น 2 กลุ่มหลัก ถือหุ้นรวม 95% และมีอัตราส่วนความเพียงพอของเงินกองทุน (CAR) ที่ 190% สูงกว่าที่กฎหมายกำหนด เพียงพอต่อการดำเนินงานในปัจจุบัน โดยปีนี้จะใช้นโยบายเน้นรับงานให้มีกำไรและลดต้นทุนการดำเนินงานเป็นหลัก
สำหรับพันธมิตรร่วมธุรกิจนั้นมีมาหารือบ้าง ส่วนใหญ่เป็นบริษัทต่างชาติ แต่หากจะร่วมธุรกิจต้องอยู่ภายใต้กฎเกณฑ์การบริหารปัจจุบัน ด้านเงินลงทุนปัจจุบันมีอยู่ประมาณ 1,000 ล้านบาท ให้ผลตอบแทนเฉลี่ย 4% หรือ 35-40 ล้านบาท ส่วนใหญ่ลงทุนในพันธบัตรรัฐบาล 50-60% ทำให้ผลตอบแทนไม่ผันผวนมากนัก เพราะหากลงทุนประเภทอื่น ผลตอบแทนอาจลดเหลือ 2% ส่วนการลงทุนในหุ้นมี 10% ที่เหลือเป็นหุ้นกู้ ด้านการลงทุนอสังหาริมทรัพย์มีประมาณ 100 ล้านบาท และคาดว่าจะทำให้บริษัทมีกำไรได้